Бол (Радослав Драгутиновић)
Не умем више ја бога да молим,
да плачем само хтео бих — ја зао
никад не бејах... али све је прошло
и није један бол на мене пао.

Болни су ми друзи, цвеће, љубав болна,
болан ми сав живот, свет сав, све у њему;
плачем над рођењем својим, за детињством
јецам својим, болни поздрав шаљем свему.

Моја ћутња кобна, осмех ми, весеље
мрачно, небо, сунце моје, моја тама —
све је срце моје измучило, мени
душа гори сама.

Извор 
1928. Живот и Рад. Година 1, књ. 1, свеска 4, стр. 286.

Радослав Драгутиновић